<classify> VINARA wa kikundi cha kihalifu kinachojulikana kwa jina na Tatu Mzuka kinachofanya vitendo vya kihalifu jijini Arusha wametiwa mbaroni na Polisi mkoani humo. Aidha watuhumiwa wamekiri kuhusika katika matukio mbalimbali ikiwamo uporaji, unyanganyi wa vitu vyenye thamani na wizi huku walengwa zaidi wakiwa wanawake. Mbali ya vinara hao, wengine 11 wamekamatwa wakipata maelekezo ya kufanya uhalifu kutoka kwa vinara hao nao wanashikiliwa kwa mahojiano zaidi na upelelezi ukikamilika watafikishwa mahakama kujibu mashitaka yao. Akizungumza na waandishi wa habari, Kamanda wa Polisi wa Mkoa, Jonathan Shana aliwataja vinara watatu kati ya 13 ambao wakuwa wakiongoza kundi hilo kuwa ni Faisal Mbaraka 19, Emmanuel Bosco 18 na Mohamed Hussein 18 wote wakazi wa Sanawari jijini Arusha.Alisema kukamatwa kwa kundi hilo ni kutokana na operesheni iliyofanywa na jeshi hilo kwa siku tatu mfululizo katika maeneo mbalimbali jijini hapa. Kamanda Shana alisema katika msako huo wamekamata pikipiki nne; MC 504AHT aina ya Kinglion, MC262AXQ aina ya Boxer, MC240AEB aina ya Boxer na MC 811BWG aina ya Haojue.Vitu vingine ni laptop tatu, televisheni kubwa tatu, meza mbili za televisheni, jokofu moja aina ya Boss na redio kubwa moja ikiwa na spika zake mbili aina ya Sony . Kamanda wa Polisi amewataka wananchi walioibiwa vitu vyao kufika kituoni hapo na kuvitambua. Aidha, alisema katika operesheni hiyo, pia walikamata dawa za kulevya ikiwamo misokoto 524 ya bangi, mirungi bunda 16, bangi kilo 12 na kete mbili za heroine, na dawa hizo zimekuwa zikiuzwa dukani kwa wafanyabiashara  <topic>: kitaifa 